**Dôvodová správa**

**Všeobecná časť**

Opatrenia prijaté Slovenskou republikou vo vzťahu k prenosnému ochoreniu COVID-19 majú zásadný vplyv aj na fungovanie subjektov podnikajúcich v cestovnom ruchu, ktoré čelia náhlemu nedostatku, dokonca až nedostupnosti likvidity počas tejto vyhlásenej mimoriadnej situácie. Povinnosť zatvoriť určité prevádzky alebo inak obmedziť ich činnosť viedla v prípade mnohých subjektov podnikajúcich v cestovnom ruchu k strate príjmu. Podľa údajov Asociácie hotelov a reštaurácií Slovenska pokles návštevníkov a prenocovaní počas letnej sezóny 2020 zaznamenalo 75 % hotelov na Slovensku. Kritický stav odvetvia cestovného ruchu má aj významné makroekonomické dosahy. Ako odvetvie založené na službách, ktoré sú z pohľadu štátneho rozpočtu typické najvyššou pridanou hodnotou, nielenže predstavuje významný generátor verejných financií, ale vzhľadom na prierezový charakter odvetvia vplýva aj na všetky spojené infraštruktúry. Opätovné vyhlásenie núdzového stavu uznesením vlády Slovenskej republiky č. 695 z 24. novembra 2021 v spojení s COVID AUTOMATOM - Alert systémom pre prijímanie protiepidemických opatrení v závislosti od intenzity šírenia SARS-CoV-2 (Covid-19) ešte viac ohrozujú existenciu subjektov podnikajúcich v cestovnom ruchu.

Z dôvodu pretrvávajúcej pandémie spôsobenej prenosným ochorením COVID-19 a jej negatívny vplyv na ekonomickú činnosť subjektov podnikajúcich v cestovnom ruchu, je potrebné upraviť obdobie, v ktorom bude možné poskytovať štátnu pomoc na obdobie do 31. decembra 2022.

Vzhľadom na stále trvajúcu pandémiu spôsobenú prenosným ochorením COVID-19, dňa 18. novembra 2021 Európska komisia prijala 6. zmenu tzv. Dočasného rámca pre opatrenia štátnej pomoci na podporu hospodárstva v súčasnej situácii spôsobenej nákazou COVID-19, ktorým sa predĺžila možnosť poskytovať štátnu pomoc z 31. decembra 2021 do 30. júna 2022.

Návrh zákona predstavuje právny základ, ktorý umožní Ministerstvu dopravy a výstavby Slovenskej republiky poskytnúť finančný príspevok na pokrytie časti nekrytých fixných nákladov aj v roku 2022.

Poskytnutie príspevku v roku 2022 bude po splnení podmienok možné na základe platnej a účinnej schémy minimálnej pomoci na podporu podnikov v odvetví cestovného ruchu v súvislosti s vypuknutím ochorenia COVID-19 a na základe schválenej zmeny platnej a účinnej schémy štátnej pomoci na podporu podnikov v odvetví cestovného ruchu v súvislosti s vypuknutím ochorenia COVID-19.

Návrh zákona sa nepredkladá na vnútrokomunitárne pripomienkové konanie.

Návrh zákona predpokladá negatívny vplyv na rozpočet verejnej správy. Návrh zákona nepredpokladá vplyvy na podnikateľské prostredie, vplyvy na informatizáciu, sociálne vplyvy, vplyvy na manželstvo, rodičovstvo a rodinu, vplyvy na životné prostredie, ani vplyvy na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Účinnosť návrhu zákona sa navrhuje dňom vyhlásenia.

**Osobitná časť**

K čl. I

Ide o vytvorenie legislatívneho rámca, ktorý umožní Ministerstvu dopravy a výstavby Slovenskej republiky tvoriť schémy štátnej pomoci a schémy pomoci „de minimis“ pre subjekty podnikajúce v cestovnom ruchu do 31. decembra 2022. Z dôvodu pretrvávajúcej pandémie a negatívneho vplyvu na ekonomickú činnosť subjektov podnikajúcich v cestovnom ruchu je potrebné upraviť obdobie poskytovania príspevku do 31. decembra 2022. Príspevok sa bude poskytovať na krytie fixných nákladov aj v roku 2022, keďže príspevok sa vypláca spätne, čím sa vykryje obdobie posledných mesiacov roka 2021. Možno predpokladať, že subjekty podnikajúce v cestovnom ruchu budú v prvom štvrťroku 2022 významne postihnuté pandémiou a bude potrebné pokryť ich straty a fixné náklady.

K čl. II

Ustanovuje sa účinnosť navrhovaného zákona.

Bratislava 1. decembra 2021

Eduard Heger v. r.

predseda vlády Slovenskej republiky

Andrej Doležal v. r.

minister dopravy a výstavby Slovenskej republiky